1We 'o jun chiwe yix co'on u mac che jun kachalal, chi yijba chiwach yix. Q'uixbal cu 'ano we ca 'e chuwach i 'atbal tzij chi n-re ti Dios. 'O u chac qui tz'onoj u 'atic tzij chiwach yix chi ix re i Dios. 2¿N-iweta'am ta bawa yix, ni'pa i je re i Dios, co'on panok quiqui 'at na tzij piquiwi conojel i to' je re u wach i jyub ta'aj? Bay, we yix qui 'at ni tzij puwi ronojel i jyub ta'aj, ¿xataba n-quix tiqui ta chu 'atic tzij che i ral tak ch'o'oj chixol yix? Quix tiqui'ic pues. 3¿N-iweta'am ta bawa yix chi xak cu rik ni 'ij chi yoj coj 'ataw ni tzij piquiwi i ángel, wach qui 'anom? ¿Xataba n-coj tiqui ta 'uri che i ke yoj waral chuwach i jyub ta'aj? Coj tiqui'ic pues. 4We yix 'o i ch'o'oj che tak i xa re waral chuwach i jyub ta'aj, ¿wuchac 'uri qui tz'onoj 'atbal tzij chique i winak chi n-ta que chiwe yix ix re i Dios? 5Quin bij ile chiwe, yabal i q'uix, man suc'bal iwe. ¿Xataba n-ta jun chiwe yix lic 'o u no'oj, chi cu rik u 'atic tzij chique i kachalal? 6¿Ca majaw nawi 'uri we jun kachalal que u ya párte chirij jun rachi'il? N-ca majaw taj. Lic q'uixbal ile, we que u ya párte chuwach jun 'atbal tzij chi nu yom ta rib pu'ab i Jesucrísto. 7We 'o ch'o'oj chixol yix, 'alaj 'uri chi ya xix jech'abic. Are i ca majawic, chi ch'ija we 'o jun cu 'an u mac chiwe. Xak ca majawic, chi ya che we cu maj ubitak-iwe; mas 'utz ile, chuwach i quix 'e yix pa 'atbal tzij. 8Péro yix xa i pisquilim u 'onquil. Yix mísmo qui 'an i n-suc'ul taj; yix mísmo qui maj ubitak que i juban, y chique iwachalal mísmo qui 'an wi. 9¿N-iweta'am ta bawa yix, ni'pa i je aj 'anol mal, n-ta que che i 'atbal tzij re i Dios? Mix t'ortajic, ni'pa i caquetz'bej qui 'ij cu' i n-cachi'il ta quib, xak ni'pa i que cojow qui 'ij tak i xa ril je 'antalic, xak ni'pa i achiab chi quiqui 'an pu q'uexel jun ixok chiquiwach je achiab, je ni'pa i que 'anaw tak ile n-ta que che i 'atbal tzij re i Dios. 10Xak queje ni'pa i je ili'omab, xak ni'pa i to' cacaj ca q'uiar qui beyomal, xak ni'pa i que 'abaric, xak ni'pa i je aj tzucul tzij, xak ni'pa i caquesaj ubitak re jun chic; je ni'pa i que 'anaw ile, n-ta que che i 'atbal tzij re i Dios. 11'O jujun chiwe yix queje xqui 'an ile ujer, péro wo'or ix ch'ajtal chic pi c'ux, ix jachtal chic che i lo'laj u chac i Dios; wo'or i Dios u 'anom chiwe ix 'utz chic chuwach, rumal wach u 'anom i Kajwal Jesus, xak rumal wach u 'anom i u Tewal i ka Dios chiwe. 12Mok 'o jun chiwe cu bij: "Yin 'is yatal chic chwe pachique cwaj quin 'ano," cu bij. Katzij i cu bij-le, xui-ri, mok 'o i quiwaj qui 'ano chi n-ca majaw taj. Katzij, 'is yatal chic chake pachique cakaj caka 'ano, péro maka ya che i ka rayijbal we coj u rajawij. 13'O i quiqui bij: "Are u chac i ka wa, cu nojsaj i ka pam, xak i u chac i ka pam, xa yabal re i ka wa," que cha. Katzij ile, xui-ri, co'on panok, i queb cos-le ca sachsax ni u wach rumal i Dios. I ka ch'acul, n-are ti u chac ile chi to' caka 'an i n-ch'am taj ru' chic jun chic. Are u chac i ka ch'acul, are cu 'anbej u chac i Kajwal; are u chac i Kajwal, cu to ni ka ch'acul. 14Pacha xu 'an i Dios che i Kajwal, xu walijsaj chiquixol i camnak, xak queje cu 'an ile chake yoj, coj u walijsaj na ru' u cho'ab. 15¿N-iweta'am ta bawa yix, chi i ka ch'acul xak u cwenta i u ch'acul i Crísto? U cwenta pues. Bay, in ch'acul yin, we u cwenta i u ch'acul i Crísto, ¿'utz na wi cwesaj che, quin yabej che jun mal laj ixok? N-'us taj. 16¿N-iweta'am ta bawa yix, jun achi, we xe u mina rib ru' jun mal laj ixok, que'el 'uri i qui ch'acul xa jun ch'aculaj? Keta'am ile, man i u tzij i Dios cu bij: "Che queb, que'elok xa jun ch'aculaj." (Queje ile tz'ibtal canok.) 17Xak queje ile, we jun u yom u c'ux che i Kajwal, y we i Kajwal 'o pu c'ux ire, xak que'elok xa je jun piqui c'ux. 18Mi 'an i n-ch'am taj ru' i ch'acul; chi jec'a iwib che ile. I juban chic mac qui 'ano, n-ta re i ch'acul che. Péro we xix macun ru' i ch'acul, i ch'acul que'elok n-ch'am ta chic. 19¿N-iweta'am taba yix, are i ch'acul are i rachoch i u Tewal i Dios? I Dios u yom u Tewal chiwe, chi q'uijinak chic pi c'ux. Yix n-iwe ta chic iwib; ix re chic i Dios, 20man i Dios ix u lo'om, u tojom chic iwajil. Rumal-i, chi cojo u 'ij i Dios ru' i ch'acul xak ru' iwanima, man che queb je re i Dios.
1 CORINTIOS 6